
"Kit ismerhetek"? Osztályközösségek online és offline kapcsoalti hálója

A modern digitális technológiák, eszközök és a világháló megjelenésével életünk számos területén gyors változások következtek be. Nincs ez másképp emberi kapcsolataink rendszerében sem. A korai negatív feltételezések, miszerint a személyi számítógépek és az internet elterjedése destruktív módon hat személyes kapcsolatainkra, az emberek fokozatosan elszigetelődnek egymástól, és zárkóznak be gépeik magányába, egyre kevésbé tűnik megalapozottnak. Sőt, pont ellenkezőleg, a technikai vívmányok új kapukat nyitnak meg az ismerkedés és a kapcsolattartás terén. Tanulmányunkban azt a kérdést tettük fel, hogy az internet biztosította online közösségi platformokon létrejövő kapcsolatrendszerek különböznek-e a fizikai térben létrejövő kapcsolatok rendszerétől? Ennek megválaszolásával végső soron részben arra az átfogóbb kérdésre is választ kapunk, hogy az online és offline világunk között mekkora átfedés van. A két közeg egészen biztosan kapcsolatban áll, és hat egymásra, azonban tartható az a kijelentés, hogy digitális jelenlétünk, viselkedésünk és interakcióink bizonyos tekintetben különböznek a "valós" térben zajló életünk komponenseitől, a fizikai interakcióinkat meghatározó normák másképpen érvényesülnek az online világban? A kérdések megválaszolásához öt középiskolai osztály diákjainak kapcsolathálóját vizsgáltuk külön az osztályterem falain belül, a fizikai közegben, és külön a digitális térben. Mindennek vizsgálatát az osztályokban egy hagyományos és egy online szociometriai kérdőív felvételével hajtottuk végre, és az ezekből kirajzolódó kapcsolatokat és szociogramokat hasonlítottuk össze. A kapott eredményeink azt bizonyítják, hogy bár az online és offline szféra nagyban összefonódik, a két terepen létrejövő kapcsolati háló nagyon hasonló, de mégsem feleltethető meg egymásnak teljes mértékben. Habár minden feltétel adott a fizikai interakciók kiteljesedéséhez, mégis lesznek olyan baráti kapcsolatok, amelyek csak és kizárólag a világhálón keresztül valósulnak meg. Elemzéseinkből továbbá arra tudunk következtetni, hogy az online világ jellegében és normarendszerében szükségképpen eltér az offline világtól, és ez szolgáltatja az alapot a kapcsolathálók eltéréséhez. Dolgozatunk záró részében rávilágítunk az eredményeink pedagógiai értelmezésére és felhasználhatóságára.



